Jongste groep stel debuutenkelsnit vry - SUNNY DAY - Plectrum
Jongste groep stel debuutenkelsnit vry – SUNNY DAY
Junie 9, 2021 Junie 9, 2021 Plectrum
Op die omslag van dié enkelsnit SUNNY DAY staan vier kinders voor 'n oop deur. Voor die deur is daar 'n dogtertjie en 'n seuntjie. Die dogtertjie het sproetjies oor haar neusbrug en die seuntjie het so windmakerige Tin-Tin-kuifie. Agter staan nog 'n seuntjie en dogtertjie; ballonne in hul hande.
Enige ouer sal die kleingoed sommer wil opvreet; hulle is nie net te oulik vir woorde nie, maar het ook stemmetjies wat die hemelse engele sal laat jubel. Boonop kan elke kleinding, wie se ouderdom wissel tussen 9 en 11 'n instrument bespeel – van die elektriese kitaar tot by die dromme….
Dit is die 4 Eva Young Band, wat dié jongste groep in die land en dalk ook in die wêreld is. Ja, en Johan Snr het die Guinness World Book of Records genader en hulle aansoek is goedgekeur.
Die vier kinders, wat almal in die Vaaldriehoek bly, is soos boeties en sussies vir mekaar en kom baie goed oor die weg," sê pa Reinhard Herbst. Hy en sy vrou Karin, het onlangs saam die groep RNK gestig. En natuurlik het Reuben (10) sy ouers se musiektalent geërf, want hy slaan die baskitaar asof hy 'n wafferse Willim Welsyn is.
Zandri se pa is die bekende musiekvervaardiger en liedjieskrywer, Drickus Bezuidenhout. Dit is ook hy wat SUNNY DAY by sy ateljee Mergemusiek geskryf en opgeneem het.
Vertel Johan Snr: "Johan en Catie het drie jaar gelede aan 'n sangkompetisie deelgeneem en hulle het beide deurgedring tot die finaal. Hulle wou graag 'n duet saam opneem en het vir Drickus genader om hulle te help. Dáár het hulle vir Zandri ontmoet."
Maar Reinhard sê dat die groep hulself nie as gospelgroep gaan bemark nie. "Die liedjie moet net 'n positiewe uitwerking op jonk en oud hê," sê hy. "Die kinders is baie lief vir pop- en rockmusiek en wil veral op die jeug fokus."
Hulle eerste enkelsnit is wel in Engels maar hulle is besig om aan twee oorspronklike liedjies te werk wat later vanjaar vrygestel gaan word.
Daar word nog groot dinge vir dié vier kinders voorspel. Maar hulle ouers gaan hulle kindervoetjies plat-op-die-aarde hou sodat hulle nie dieselfde pad as vele ander kindersterre stap nie. "Ons hou gereeld met die kinders vergadering en praat met hulle oor die voor- en nadele van die vermaakbedryf. Hulle het respek vir mekaar en neem mekaar altyd in ag. Ons verduidelik ook aan hulle dat hul 'n voorbeeld vir jonger kinders moet wees en dat hulle altyd nederig en dankbaar moet bly," sê Drickus. Hy is ook deur die ouers as die orkes se bestuurder genomineer.